  Виталий Пронин Туннэ тросэз анай-атайёс сюлмасько нылпизылы ватсаса тодон-валан сётыны, кружокъёсы нуллыны. Школа азьын пиналэз киыз но пыдыз кадь кыӵе ке кружоке гожтыны. Но дунтэк ужасьёсыз ичи. Удмуртиысь кружокъёс выль сямен ужалозы.Матысь дыре Россиысь ватсаса тодон-валан сётон удысын бадӟымесь воштӥськонъёс луыны кулэ. Выль программая ужаны сӥзьыл ӧдъялозы шаерамы но. Со понна али Удмуртиысь ватсаса тодон-валан сётӥсь центръёс огазеясько огъя Интернет-навигаторе. Татчы пырозы бюджет чотын ужасьёсыз но, нимаз ужбергатӥсьёслэн кружокъёссы но - оглом 6 сюрслэсь ятыр дышетон программаос. Анай-атайёс соос сярысь иворен тодматскыны быгатозы ни июле. Соку котькуд пиналлы нимаз кабинет усьтыны но дышетон программа бырйыны луоз.- Выль проектлэн валтӥсь малпанэз - котькуд пиналлы тодон-валан басьтыны сертификат (ПФДО) висъян. Со чотын пинал кыӵе ке кружокъёсы дунтэк ветлыны быгатоз, - валэктӥз Удмуртиысь нылпиослы ватсаса тодон-валан сётонъя модельной центрлэн кивалтӥсез Римма Бякова.Сертификатъёсъя тодмо луоз, кӧня нылпиос секциосы но кружокъёсы гожтӥськемын. Уго али котькуд кружоке-секцие ветлӥсь пинал 1 мурт шуыса лыдъяське. Дышетскись 3 интые гожтӥськемын ке, со 3 мурт шуыса чотамын.Шаерысьтымы 17 муниципал кылдытэтъёсын выль амалъя ужаны кутскозы ни туэ сӥзьыл. Со понна котькуд городын но ёросын лыдъяса потозы, кӧня манет висъяны дась муниципалитет ватсаса тодон-валан сётонлы. Озьы котькуд сертификатлы уксё висъяськоз. Зэм, сое анай-атайёс киязы кутыны уз быгатэ - со виртуальной коньдон. Кылсярысь, Удмуртиын сертификатлэн дуныз ог 10 сюрс манет. Шуом, пиналлэн спортъя секциез араз 6 сюрс манет сылэ. Озьыен, эшшо 4 сюрс манет тыр мукет кружоке куриськыны луэ на. Пусйымон мукетыз: кун учреждениосы сяна, табере нылпилы луонлык вань нимаз ужбергатӥсьёслэн центръёсазы но ветлыны.23-тӥ апрельысен 18-тӥ маёзь Удмуртиысь дышетон удысын ортчоз инвентаризация. Собере тодыны луоз, кыӵе югдур техника ласянь, макем ӟечесь юртъёс но спортзалъёс, тырмо-а дышетӥсьёс, ветло-а ӵектэм кружокъёсы пиналъёс. Таӵе ик эскерон радъязы кылем арын та проектэз быдэсъясь 5 улосын. Соку шараяськиз: кружокъёслы висъям 220 сюрс час буш кыле, 10 сюрс специалистъёс быгатысалзы мукет удысъя тодон-валан сётыны. Пиналъёс витё выль удысъя кружокъёсты - сое чакласа, Ульяновск улосын 40 выль программа кылдытэмын.Та малпанъёс улонэ пыӵазы ке, 2020-тӥ арозь чакламын 75 процентсэ пиналъёсты кружокъёсы но секциосы кыскыны, со пӧлысь 18 процентсэ наукаен но техникаен тунсыкъяськытыны.Елена Скворцова Туспуктэм: udmurt.ru  